73 prosent sier ja til organdonasjon

Da Alexander Huth Mæland døde i trafikkulykke 16 år gammel, var valget klart. Kort tid før tragedien hadde mor og sønn tatt den alvorlige samtalen. Hans organer ga nytt liv til fem.

Da May-Helene Huth ble syk sa hun til sønnene sine at hun ville donere bort organer hvis hun døde. Sønnen, som da var 15, svarte at det ville han også. Få måneder senere omkom han i en trafikkulykke. Jonas Haarr Friestad

23. okt. 2015 14:17 Sist oppdatert 25. august 2017

Alexander Huth Mæland døde i en trafikkulykke 16 år gammel. Privat

For 14 år siden hadde May-Helen Huth en vanskelig samtale med sine sønner. Huth var alvorlig syk, hun hadde en hjerneblødning legene formidlet de ikke kunne behandle. May-Helen Huth bestemte seg for å fortelle sine gutter at hvis hun skulle dø, ville hun at legene kunne tilby organene hennes til andre mennesker.Umiddelbart i samtalen sa Alexander, som da var 15 år:

— Mor, jeg vil også bli donor.

May-Helen Huth forteller at sønnen var omsorgsfull, han tenkte på alle andre.

Fotballspilleren forsto ikke at det var hjertet som dunket.

Livet kunne ikke reddes

Bare få måneder etter denne samtalen, en augustdag, omkom Alexander i en trafikkulykke. Han hadde fått en lettmotorsykkel, og var i en ulykke inne i en tunnel. Til tross for at det tilfeldigvis var lege til stede ganske umiddelbart sto ikke livet til å redde.

Foreldrene til Alexander ble tilkalt. De forsto hvor alvorlig situasjonen var. Moren husket samtalen med sønnen bare noen uker tidligere.

— Det var ikke et vanskelig valg. Han hadde vært så klar. Også faren hans var enig, selv om han ikke hadde fått beskjeden fra Alexander, forteller May-Helen Huth.

Babyens død reddet liv.

Fire andre ble reddet

Alexanders død reddet livet til fire mennesker. I tillegg fikk en blind synet tilbake.

Til tross for kun fire prosent er negative til å donere organer, svarer langt flere pårørende nei når de blir spurt.

— 28 prosent av pårørende svarer nei på spørsmålet om donasjon på sykehuset der donasjon er aktuelt, sier Aleksander Sekowski, digitalredaktør i Stiftelsen Organdonasjon som står bak undersøkelsen.

Han tror dette kan ha sammenheng med at mange ikke informerer sine pårørende om sitt standpunkt.

Sier ikke ifra

— Erfaringen viser at pårørende som ikke vet hva avdøde ønsket, sier nei av frykt fordi de er redde for å velge noe annet enn det avdøde ønsket.

Donasjonsdagen 24. oktober starter kampanjen "Du må si det for å bli det".

Stiftelsen Organdonasjon vil gjøre befolkningen klar over at de må dele med sine nærmeste at de ønsker å donere sine organer etter at de har gått bort. Sekowski sier donorkort og app er en enkel bekreftelse på at man vil bli donor.

I undersøkelsen kommer det frem at langt flere kvinner enn menn har gjort seg opp en mening om spørsmålet.

73 % av den norske befolkning er positive til å donere sine organer etter sin død.

Kun fire prosent sier nei til å donere sine organer, mens 22 prosent ikke har gjort seg opp en mening.

40 % av dem som ønsker å donere organer etter sin død har ikke stadfestet dette.

22 % at disse synes det er et vanskelig tema å snakke om, eller at det bør være en privatsak.

37 % svarer at de ikke vet hvordan de skal gå frem for å si ja til organdonasjon, eller at de trenger mer informasjon om organdonasjon.

- Glad for praten

May-Helen Huth har aldri angret på at sønnens organer ble donert til andre pasienter. Utgangspunktet for samtalen mellom henne og sønnene var at hun kunne dø. Det var utenkelig at det var sønnen på 15 som dramatisk skulle ble revet fra dem.Men samtalen har vært til trøst i ettertid.

— Jeg er glad vi hadde den avgjørende praten i forkant. Jeg har aldri angret på valget. Det har hele tiden kjentes helt riktig.

May-Helen Huth deler historien sin for at andre snakker med familie og pårørende om donasjon.

— Vi opplevde at Alexander ikke døde forgjeves. Det er viktig med åpenhet omkring dette.

Fakta 5 råd om den vanskelige samtalen Ta samtalen når alle har tid. Gjerne et sted uten mange forstyrrelser.2. Ha fokus på det positive i organdonasjon: Organdonasjon handler om å redde liv. Det er faktisk tre ganger større sjanse for at man selv vil trenge et organ, enn at man blir organdonor.3. Still familien spørsmålet om de selv ville tatt i mot et organ, hvis det kunne redde livet deres.4. Husk at det er DIN vilje som gjelder. De pårørende skal bare bekrefte denne, hvis donasjon skulle bli aktuelt.5. Er din vilje ukjent, er det de pårørende selv som må ta avgjørelsen. Det vet vi at mange familier synes er svært vanskelig.Kilde: Stiftelsen for organdonasjon. Vis mer

Fakta Undersøkelsen Spørreundersøkelsen er gjort for Stiftelsen Organdonason av IUM og Ipsos MMI.539 personer er spurt.Spørsmålene som ble stilt var blant annet:Hvordan stiller du deg til å donere dine organer etter din død?Har du formidlet eller vist dette på noen måte?Intervjuobjektene kunne svare blant annet: Positiv, negativ, har ikke gjort meg opp noen mening, kjenner ikke til det. Vis mer